Les obres de millora de la plaça Tirant comencen el pròxim dilluns
18 maig 2018

## Les obres de millora de la plaça Tirant comencen el pròxim dilluns18 maig 2018Última actualització: 14 juliol 2025

![](../gestion/img/AO__8736-copia.jpg)  
  

La regidora delegada de Trànsit i Mobilitat, Àngels Pérez; en coordinador general d'Urbanisme, Vicent Mascarell; i Xavi Ródenas, regidor de Gestió responsable del Territori, han comparegut aquest matí en roda de premsa per anunciar que dilluns que ve s'iniciaran les obres de millora i adequació de costat sud de la plaça Tirant i voltants. Els treballs tenen un pressupost de 436.000 € i compten amb un termini d'execució de tres mesos.  
  
**Vicent Mascarell** ha explicat que l'obra permetrà la reforma i la rehabilitació de l'entorn de la plaça i millorar els accessos des del barri del Raval al Centre Històric.  
"_A més es millorarà l'accés al parc de les Ambrosies i des del Raval es podrà accedir a la plaça Tirant mitjançant escales o servir una rampa destinada a facilitar l'accés a persones amb mobilitat reduïda. Altres treballs que contempla l'actuació és l'ampliació de la vorera del carrer Vora Riu_".  
  
A la mateixa plaça, els treballs estan destinats a convertir l'espai en una zona per a xiquets en ple centre de la ciutat. El mobiliari urbà permetrà que gaudisquen de l'espai i tal com ha anunciat Mascarell, les escultures dels "Pinotxos" d'Artur Heras s'instal·larà a la plaça. A més, la zona comptarà amb un escenari i grades per acollir espectacles, zona de jocs infantils i s'instal·larà una pèrgola per aportar ombra.  
"_Aspirem a convertir la plaça Tirant en una zona per al gaudi dels més menuts. Es tracta d'utilitzar l'ajuda de la Generalitat per recuperar aquest espai per a la ciutat_" va finalitzar Mascarell.  
  
Per la seua banda, **Xavier Ródenas** ha fet valdre la col·laboració entre els diversos departaments. "_Una vegada més compareixem en roda de premsa per aportar solucions als desastres i la inacció de l'anterior govern que funcionava a cop d'ordres des d'alcaldia. Mentre aquesta plaça agonitzava, es van reformar altres espais que no eren necessaris o es posaven altres projectes en marxa que mai van ser acabats_".  
"A_mb aquest projecte seguim la línia que s'està portant a tot Europa consistent en guanyar espais per als vianants i augmentar les zones verdes. En aquesta legislatura portem molts projectes destinats als xiquets i creiem que amb aquesta iniciativa guanyem un nou espai per a ells_" va finalitzar Ródenas.  
  
**Afeccions al trànsit**  
**Àngels Pérez** va informar de les afeccions al trànsit que es produiran amb motiu de les obres. Els canvis es produiran el dilluns 21 de maig a partir de les 9.30 hores.  
D'aquesta manera, el carrer Muetzí i la plaça del Molí canviaran de sentit de circulació per possibilitar l'accés des de l'avinguda del Raval al Centre Històric i al pàrquing del Centre Històric.  
D'altra banda, es tancarà el trànsit al carrer Vora Riu excepte als veïns per tal de facilitar l'accés a les cotxeres de l'edifici. Pérez ha explicat que ahir es va mantenir una reunió amb els veïns afectats per tal d'informar-los les mesures que es prendran des de dilluns.  
"_Com a presidenta de la Junta de Districte del Raval, només puc mostrar-me satisfeta per les obres. En aquesta legislatura s'ha convertit en zona de vianants el Pont Vell d'Oliva i finalitzat l'accés des del carrer Mesquita del Raval a la plaça amb el que s'ha realitzat una gran transformació a la barriada que ha facilitat la seua connexió amb el Prado i el Centre Històric, a més de solucionar una vella reivindicació dels veïns de l'altre costat del riu_" declarà Pérez.